KOMISIJOS REGLAMENTAS (EB) Nr. 148/2008
2008 m. vasario 20 d.
iš dalies keičiantis reglamentus (EB) Nr. 900/2007 ir (EB) Nr. 1060/2007 siekiant aiškiau apibrėžti paskirties vietų, į kurias eksportuojant cukrų grąžinamosios išmokos nemokamos, statusą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (1), ypač į jo 40 straipsnio 1 dalies g punktą ir 40 straipsnio 2 dalies d punktą,
kadangi:
(1)
2007 m. liepos 27 d. Komisijos reglamento (EB) Nr. 900/2007 dėl iki 2007-2008 prekybos metų pabaigos vykdomo nuolatinio konkurso siekiant nustatyti grąžinamąsias išmokas už baltojo cukraus eksportą (2) 1 straipsniu ir 2007 m. rugsėjo 14 d. Komisijos reglamento (EB) Nr. 1060/2007, skelbiančio nuolatinį konkursą perparduoti eksportui Belgijos, Čekijos, Airijos, Ispanijos, Italijos, Vengrijos, Slovakijos ir Švedijos intervencinių agentūrų laikomą cukrų (3), 1 straipsniu skelbiami atitinkami nuolatiniai konkursai visoms paskirties vietoms, išskyrus Andorą, Gibraltarą, Seutą, Melilją, Šventąjį Sostą (Vatikano Miesto Valstybę), Lichtenšteiną, Livinjo ir Campione d'Italia administracinius vienetus, Helgolando salą, Grenlandiją, Farerų salas, Kipro dalis, kurių Kipro Respublikos Vyriausybė faktiškai nekontroliuoja, Albaniją, Kroatiją, Bosniją ir Hercegoviną, Serbiją (4), Juodkalniją ir Buvusiąją Jugoslavijos Respubliką Makedoniją.
(2)
Siekiant išvengti neteisingo šių paskirties vietų statuso nustatymo, tikslinga atskirti trečiąsias šalis, Bendrijos muitų teritorijai nepriklausančias ES valstybių narių teritorijas ir tas Europos teritorijas, už kurių išorės santykius atsako kuri nors valstybė narė ir kurios nepriklauso Bendrijos muitų teritorijai.
(3)
Todėl reikėtų atitinkamai iš dalies pakeisti reglamentus (EB) Nr. 900/2007 ir (EB) Nr. 1060/2007.
(4)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 900/2007 1 straipsnio 1 dalis pakeičiama taip:
„1. Skelbiamas nuolatinis konkursas siekiant nustatyti grąžinamąsias išmokas už baltojo cukraus, kurio KN kodas 1701 99 10, eksportą į visas paskirties vietas, išskyrus:
a)
trečiąsias šalis: Andorą, Lichtenšteiną, Šventąjį Sostą (Vatikano Miesto Valstybę), Kroatiją, Bosniją ir Hercegoviną, Serbiją (5), Juodkalniją, Albaniją ir Buvusiąją Jugoslavijos Respubliką Makedoniją;
b)
Bendrijos muitų teritorijai nepriklausančias ES valstybių narių teritorijas: Farerų salas, Grenlandiją, Helgolandą, Seutą, Melilją, Livinjo ir Campione d'Italia administracinius vienetus ir Kipro Respublikos teritorijos dalis, kurių Kipro Respublikos Vyriausybė faktiškai nekontroliuoja;
c)
Europos teritorijas, už kurių išorės santykius atsako kuri nors valstybė narė ir kurios nepriklauso Bendrijos muitų teritorijai: Gibraltarą.
Pirmoje pastraipoje nurodyto nuolatinio konkurso galiojimo laikotarpiu skelbiami daliniai konkursai.
2 straipsnis
Reglamento (EB) Nr. 1060/2007 1 straipsnio trečia pastraipa pakeičiama taip:
„Pirmoje pastraipoje minimos paskirties šalys:
a)
trečiosios šalys: Andora, Lichtenšteinas, Šventasis Sostas (Vatikano Miesto Valstybė), Kroatija, Bosnija ir Hercegovina, Serbija (6), Juodkalnija, Albanija ir Buvusioji Jugoslavijos Respublika Makedonija;
b)
ES valstybių narių teritorijos, nepriklausančios Bendrijos muitų teritorijai: Farerų salos, Grenlandija, Helgolandas, Seuta, Melilja, Livinjo ir Campione d'Italia administraciniai vienetai ir Kipro Respublikos teritorijos dalys, kurių Kipro Respublikos Vyriausybė faktiškai nekontroliuoja;
c)
Europos teritorijos, už kurių išorės santykius atsako kuri nors valstybė narė ir kurios nepriklauso Bendrijos muitų teritorijai: Gibraltaras.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. vasario 20 d.